  Виталий Пронин 30-тӥ апреле асьсэлэсь нуналзэс пусъё тылпу кысон удысын ужасьёс. Та вакытэ шаерамы соос 2 сюрс 500 кузя.Та югдурез син азяз возе Россиысь МЧС-лэн Удмурт Республикая валтӥсь управлениезлэн кивалтӥсез Пётр Фомин. Городысь тылпу кысӥсьёс «горд атас» доры 5 минут куспын вуыны кулэ, нош гуртъёсын - 20 минутозь. Валамон, пыдлось гуртъёсы мыныку, пӧртэм шуг-секытъёс пумиськыло. Югдурез тупатон вылысь ваньмаз сямен гуртъёсын кылдытыны чакламын мылкыд карисьёслэсь дружинаос. Та вакытэ адӟем карымон тыршо «Увадревхолдинг», Можга ёросысь «Россия» огазеяськонъёс, Сарапул ёросысь Дулесово муниципал кылдытэт.Туннэ Удмуртиын кылдытэмын ни тылпулэсь утиськонъя 175 комнада но 125 дружина - 2 сюрслэсь ятыр адями. Ар кутсконысен соос 43 пол тылпу кысонэ пыриськизы, 6 муртэ утьыны быгатӥзы.Кышкыт учыр вал январь толэзе Дэри ёросысь Вожой починка гуртын. Тылпу кысыны нырысь ик вуизы «Восточный» огазеяськонысь доброволецъёс. Соос «горд атасэз» дыраз кортназы. Кышкытлыклэсь утиськон вылысь клубъёс но кылдытӥсько. Кылем арын, кылсярысь, Ижын 5 клуб ужаз ни. Отчы пыриськисьёс калык пӧлын валэктон уж нуо, нылпиосын ӵош спектакльёс дасяло.Кылем ар секытэн сётскиз пичи пургаослы. Пугачёвоын пуштылон учыре юрттэт сётыны вуизы тылпу кысонъя 37 номеро частьын ужасьёс. Дӥсьтӥсь, кышкасьтэм луэмзы понна 3-тӥ апреле Россиысь Президент Дмитрий Медведев Указ гожтӥз соосты кун наградаосын пусъён сярысь. Мужество орден сётэмын карауллэн кивалтӥсезлы Артемий Костенковлы, «За отвагу» медаль - Александр Логиновлы, Николай Мокрушинлы но Сергей Русиновлы, «За спасение погибавших» медаль - Дмитрий Александровлы, Сергей Жижинлы, Николай Кельтымовлы но Герман Фоминлы.- Со нуналэ мон доре укшай, - шуэ Александр Логинов. - Изьыны дасяськисько вал. Но ваньзэ вунэтоно луиз - дыртыса уже вамыштӥ. Пугачёвоозь 8 иськем. Отчы 9 минут куспын вуимы. Сыӵе учыръёс дыръя котьку но сайкыт йырвизь, юн сюлэм луыны кулэ. Тылпу кысӥсьёсмы ӧз ыштӥське - ваньзэ тыпыр-тапыр быдэстӥзы.Валентина Емельянова. Теги: МЧС  